b'\n_START_ARTICLE_\nBiserica Adormirea Maicii Domnului din F\xc4\x83lticeni\n_START_PARAGRAPH_\nBiserica \xe2\x80\x9eAdormirea Maicii Domnului\xe2\x80\x9d din F\xc4\x83lticeni, cunoscut\xc4\x83 neoficial \xc8\x99i sub denumirea Catedrala \xe2\x80\x9eAdormirea Maicii Domnului\xe2\x80\x9d, este un l\xc4\x83ca\xc8\x99 de cult ortodox construit \xc3\xaentre anii 1824-1827 de sp\xc4\x83tarul Mihail Gane \xc3\xaen municipiul F\xc4\x83lticeni (aflat azi \xc3\xaen jude\xc8\x9bul Suceava). Edificiul religios este situat pe Strada Republicii nr. 49, \xc3\xaen centrul ora\xc8\x99ului, \xc8\x99i are hramul Adormirea Maicii Domnului, s\xc4\x83rb\xc4\x83torit la data de 15 august._NEWLINE_Cu o vechime de aproape dou\xc4\x83 secole, biserica-catedral\xc4\x83 din F\xc4\x83lticeni este o construc\xc8\x9bie impun\xc4\x83toare \xc3\xaen peisajul zonei \xc8\x99i reprezint\xc4\x83 un reper al vie\xc8\x9bii publice \xc8\x99i spirituale a locuitorilor ora\xc8\x99ului.\n_START_SECTION_\nLocalizare\n_START_PARAGRAPH_\nBiserica \xe2\x80\x9eAdormirea Maicii Domnului\xe2\x80\x9d se afl\xc4\x83 la cap\xc4\x83tul de nord al arterei pietonale (denumit\xc4\x83 Republicii) din centrul municipiului F\xc4\x83lticeni, \xc3\xaen apropiere de cl\xc4\x83direa monument istoric a Prim\xc4\x83riei. \xc3\x8en fa\xc8\x9ba edificiului se deschide un spa\xc8\x9biu liber cunoscut ca Pia\xc8\x9ba Mihail Sadoveanu (\xc3\xaen perioada comunist\xc4\x83 Pia\xc8\x9ba 23 August), \xc3\xaen care este amplasat\xc4\x83 statuia scriitorului care d\xc4\x83 numele pie\xc8\x9bei. Accesul c\xc4\x83tre edificiul religios se realizeaz\xc4\x83 prin intermediul mai multor str\xc4\x83zi (Nicolae B\xc4\x83lcescu, Ioan Maior, Ion Creang\xc4\x83, Mihai Eminescu, Ana Ip\xc4\x83tescu \xc8\x99i Republicii) care au ca punct de \xc3\xaent\xc3\xa2lnire sensul giratoriu din fa\xc8\x9ba bisericii.\n_START_SECTION_\nIstoric\n_START_PARAGRAPH_\nBiserica \xe2\x80\x9eAdormirea Maicii Domnului\xe2\x80\x9d din F\xc4\x83lticeni a fost ctitorit\xc4\x83 \xc3\xaen anul 1827 de sp\xc4\x83tarul Mihail Gane. Edificiul este construit \xc3\xaen stil catolic \xc3\xaen perioada 1824-1827 pe un teren donat de c\xc4\x83tre Neculai Boian, fiind realizat din piatr\xc4\x83 \xc8\x99i c\xc4\x83r\xc4\x83mid\xc4\x83 \xc8\x99i acoperit cu o \xc3\xaenvelitoare din tabl\xc4\x83. Dup\xc4\x83 \xc3\xaencheierea lucr\xc4\x83rilor, noul l\xc4\x83ca\xc8\x99 a fost sfin\xc8\x9bit de Veniamin Costachi (mitropolitul Moldovei). Primul preot slujitor este Vasile \xc8\x98tirbu. \xc3\x8en 1843 biserica a fost transferat\xc4\x83 epitropiei postelnicului Matei Gane, nepotul lui \xc8\x98tirbu \xc8\x99i tat\xc4\x83l scriitorului Nicolae Gane. Tot \xc3\xaen acest an sunt executate primele repara\xc8\x9bii._NEWLINE_\xc3\x8en 1854 \xc3\xaen dotarea bisericii din F\xc4\x83lticeni figurau \xc8\x99apte clopote: unul de dimensiuni mari, achizi\xc8\x9bionat \xc3\xaen 1847, unul mijlociu, patru mici \xc8\x99i unul cu sunet dogit. \xc3\x8en imediata vecin\xc4\x83tate a fost construit\xc4\x83 o cas\xc4\x83 parohial\xc4\x83 cu patru camere \xc8\x99i o curte. De asemenea, p\xc3\xa2n\xc4\x83 \xc3\xaen 1865 l\xc4\x83ca\xc8\x99ul era \xc3\xaenconjurat de un cimitir, care ulterior a fost desfiin\xc8\x9bat, pe terenul aferent acestuia ap\xc4\x83r\xc3\xa2nd noi cl\xc4\x83diri. \xc3\x8en vara anului 1883 edificiul a fost extins, prin \xc3\xaen\xc4\x83l\xc8\x9barea turlei cu 4 metri \xc8\x99i montarea pe patru fe\xc8\x9be a unui orologiu cump\xc4\x83rat de la Viena de Anastasia Circhidic._NEWLINE_Prima men\xc8\x9biune despre activitatea corului bisericii dateaz\xc4\x83 din 1871, c\xc3\xa2nd profesorul de muzic\xc4\x83 Mihai Bo\xc8\x99teanu figureaz\xc4\x83 ca \xc3\xaendrum\xc4\x83tor al activit\xc4\x83\xc8\x9bii \xc8\x99i al repertoriului acestuia. Ulterior, \xc3\xaen 1921 corul f\xc4\x83lticenean, compus din 80 de persoane ce c\xc3\xa2ntau pe patru voci, a ob\xc8\x9binut premiul \xc3\xaent\xc3\xa2i la concursul organizat de Societatea \xe2\x80\x9eTinerimea Rom\xc3\xa2n\xc4\x83\xe2\x80\x9d din Bucure\xc8\x99ti._NEWLINE_Primul inventar al patrimoniului bisericii-catedral\xc4\x83 a fost \xc3\xaentocmit \xc3\xaen anul 1903. Sunt men\xc8\x9bionate, \xc3\xaentre altele, o Sf\xc3\xa2nt\xc4\x83 Evanghelie donat\xc4\x83 \xc3\xaen 1836 de c\xc4\x83tre Gheorghe \xc8\x99i Elena H\xc4\x83rtular, lucrarea Trei c\xc3\xa2nt\xc4\x83ri tip\xc4\x83rit\xc4\x83 la Bucure\xc8\x99ti \xc3\xaen 1769, dar \xc8\x99i un epitaf lucrat la Moscova \xc8\x99i cump\xc4\x83rat de la un negustor din Chi\xc8\x99in\xc4\x83u \xc3\xaen 1886 pe 500 de franci._NEWLINE_\xc3\x8en perioada 1904-1906 l\xc4\x83ca\xc8\x99ul a fost \xc3\xaenfrumuse\xc8\x9bat prin pictarea pere\xc8\x9bilor interiori \xc8\x99i prin dotarea cu mobilier nou din lemn sculptat. Cei doi me\xc8\x99teri care au realizat lucr\xc4\x83rile erau pictorul Gheorghe \xc8\x98erban (omor\xc3\xa2t de ru\xc8\x99i \xc3\xaen 1917 \xc3\xaen propria locuin\xc8\x9b\xc4\x83 din Ia\xc8\x99i), respectiv sculptorul Costache C. Cost\xc4\x83chescu. Tot acum, pardoseala a fost placat\xc4\x83 cu piatr\xc4\x83 cu mozaic. Prim\xc4\x83ria ora\xc8\x99ului a contribuit cu bani de la bugetul local pentru lucr\xc4\x83rile de repara\xc8\x9bii, dar \xc8\x99i pentru sus\xc8\x9binerea activit\xc4\x83\xc8\x9bii corului._NEWLINE_\xc3\x8entre 1924-1925 biserica a fost reabilitat\xc4\x83 \xc8\x99i \xc3\xaenfrumuse\xc8\x9bat\xc4\x83 radical, de aceast\xc4\x83 dat\xc4\x83 lucr\xc4\x83rile fiind executate la o calitate superioar\xc4\x83 fa\xc8\x9b\xc4\x83 de precedentele interven\xc8\x9bii asupra edificiului. Pictura a fost ref\xc4\x83cut\xc4\x83 complet de I. Doroftei, a fost introdus\xc4\x83 lumina electric\xc4\x83 \xc3\xaen interiorul bisericii \xc8\x99i la ceasul din turl\xc4\x83, a fost achizi\xc8\x9bionat\xc4\x83 o cruce nou\xc4\x83 de la o expozi\xc8\x9bie din Chi\xc8\x99in\xc4\x83u._NEWLINE_\xc3\x8en 1935 arhitectura bisericii a fost modificat\xc4\x83 dup\xc4\x83 planurile arhitectului Mircea Popovici din Bucure\xc8\x99ti, construc\xc8\x9bia \xc3\xaen stil catolic fiind transformat\xc4\x83 astfel \xc3\xaentr-una \xc3\xaen stil moldovenesc. Trei ani mai t\xc3\xa2rziu s-a constituit Societatea coral\xc4\x83 \xe2\x80\x9eNicu Gane\xe2\x80\x9d, sprijinit\xc4\x83 cu fonduri de la administra\xc8\x9bia local\xc4\x83. Deasupra u\xc8\x99ii de la intrare a fost montat un basorelief evoc\xc3\xa2nd Adormirea Maicii Domnului, oper\xc4\x83 de tinere\xc8\x9be a sculptorului Ion Irimescu (1903-2005)._NEWLINE_\xc3\x8en perioada interbelic\xc4\x83 Biserica \xe2\x80\x9eAdormirea Maicii Domnului\xe2\x80\x9d din F\xc4\x83lticeni a reprezentat un reper cultural major al ora\xc8\x99ului. \xc3\x8en fiecare an, la data de 10 mai, \xc3\xaen fa\xc8\x9ba l\xc4\x83ca\xc8\x99ului se \xc8\x9binea o slujb\xc4\x83 la care erau invita\xc8\x9bi cet\xc4\x83\xc8\x9benii urbei \xc8\x99i oficialit\xc4\x83\xc8\x9bile locale. Acest obicei a fost \xc3\xaentrerupt brusc \xc3\xaen 1947, odat\xc4\x83 cu instaurarea regimului comunist \xc3\xaen Rom\xc3\xa2nia. A urmat o lung\xc4\x83 perioad\xc4\x83 de declin pentru aceast\xc4\x83 biseric\xc4\x83, care nu a mai reprezentat centrul vie\xc8\x9bii spirituale \xc8\x99i publice din ora\xc8\x99. Abia dup\xc4\x83 1990 biserica a revenit \xc3\xaen prim-planul vie\xc8\x9bii f\xc4\x83lticenenilor._NEWLINE_\xc3\x8encep\xc3\xa2nd din anul 2000 s-au desf\xc4\x83\xc8\x99urat ample lucr\xc4\x83ri de renovare, care prevedeau remedierea numeroaselor cr\xc4\x83p\xc4\x83turi care au ap\xc4\x83rut la bolt\xc4\x83 \xc8\x99i la ziduri, construirea unui pridvor cu st\xc3\xa2lpi, extinderea edificiului cu dou\xc4\x83 abside \xc8\x99i modificarea \xc3\xaen totalitate a acoperi\xc8\x99ului acestuia, fiind ad\xc4\x83ugat\xc4\x83 strea\xc8\x99ina \xc3\xaen stil moldovenesc. Deasupra pridvorului au fost ridicate dou\xc4\x83 turnuri din lemn, iar \xc3\xaen interior a fost decapat\xc4\x83 tencuiala deteriorat\xc4\x83 \xc8\x99i \xc3\xaenlocuit\xc4\x83 cu o tencuial\xc4\x83 nou\xc4\x83, repictat\xc4\x83 ulterior de fra\xc8\x9bii preo\xc8\x9bi Dumitru \xc8\x99i Neculai Mihoc. Tot acum au fost reabilitate mobilierul vechi, cafasul, catapeteasma \xc8\x99i stranele, iar pardoseala nou\xc4\x83 a fost executat\xc4\x83 din parchet masiv de stejar. Temelia l\xc4\x83ca\xc8\x99ului a fost placat\xc4\x83 cu piatr\xc4\x83 natural\xc4\x83 adus\xc4\x83 din Grecia. Conform preotului paroh Adrian Br\xc4\x83d\xc4\x83\xc8\x9banu, lucr\xc4\x83rile, care s-au \xc3\xaentins pe durata unui deceniu, au fost sus\xc8\x9binute, \xc3\xaen propor\xc8\x9bie de 90%, de credincio\xc8\x99ii parohiei._NEWLINE_La 16 mai 2010 biserica a fost resfin\xc8\x9bit\xc4\x83. Slujba de resfin\xc8\x9bire, la care au participat peste 2.000 de persoane, a fost oficiat\xc4\x83 de un sobor format din 30 de preo\xc8\x9bi \xc8\x99i diaconi, \xc3\xaen frunte cu Pimen Zainea (arhiepiscopul Sucevei \xc8\x99i R\xc4\x83d\xc4\x83u\xc8\x9bilor) \xc8\x99i Macarie Dr\xc4\x83goi (episcopul Episcopiei Ortodoxe Rom\xc3\xa2ne a Europei de Nord)._NEWLINE_De-a lungul istoriei sale, Biserica \xe2\x80\x9eAdormirea Maicii Domnului\xe2\x80\x9d din F\xc4\x83lticeni a fost vizitat\xc4\x83 de personalit\xc4\x83\xc8\x9bi de seam\xc4\x83 \xc3\xaentre care: domnul Grigore Alexandru Ghica (1850), poetul Dimitrie Bolintineanu (1857), consulul general rus Wilhelm de Kotzebue (1860), Alexandru Ioan Cuza (1864), prim-ministrul Ion C. Br\xc4\x83tianu (1881), regele Carol I (9 iunie 1883), ministrul Lasc\xc4\x83r Catargiu, Mihail Kog\xc4\x83lniceanu (1888), mitropolitul Iosif Naniescu \xc8\x99i episcopul Partenie Clinceni, generalul Panait Botez (1895), poetul George Top\xc3\xaerceanu (1913), mitropolitul Pimen Georgescu (1915), scriitorul Camil Petrescu (1916), ministrul instruc\xc8\x9biunii Simion Mehedin\xc8\x9bi (1918), generalul Constantin Neculcea (1919), Cezar Petrescu (1922), Nicolae Iorga (1923), ministrul instruc\xc8\x9biei dr. Constantin I. Angelescu (1924), ministrul cultelor Alexandru I. Lapedatu (martie 1925), ministrul de externe Ion Gh. Duca, scriitorul Mihail Sadoveanu, generalul Traian Mo\xc8\x99oiu (1925), ministrul instruc\xc8\x9biunii publice Dimitrie Gusti (1930), generalul Ioan V. Lovinescu (1944), arhiereul vicar Justinian Marina (2 noiembrie 1945) etc._NEWLINE_Timp de mai bine de un secol Biserica \xe2\x80\x9eAdormirea Maicii Domnului\xe2\x80\x9d a avut rolul neoficial de catedral\xc4\x83 a ora\xc8\x99ului F\xc4\x83lticeni. \xc3\x8en prezent, acest statut \xc3\xael are Biserica \xe2\x80\x9e\xc3\x8envierea Domnului\xe2\x80\x9d, edificiu monumental (60 de metri \xc3\xaen\xc4\x83l\xc8\x9bime, 50 de metri lungime, 22 de metri l\xc4\x83\xc8\x9bime), ridicat \xc3\xaencep\xc3\xa2nd cu anul 1990 pe un platou liber din centrul localit\xc4\x83\xc8\x9bii. \xc3\x8en afar\xc4\x83 de aceasta, un rol similar neoficial de catedral\xc4\x83 a ora\xc8\x99ului \xc3\xael mai are biserica de stil vechi, cu hramurile Sfin\xc8\x9bii \xc3\x8emp\xc4\x83ra\xc8\x9bi Constantin \xc8\x99i Elena \xc8\x99i \xc3\x8en\xc4\x83l\xc8\x9barea Sfintei Cruci, construit\xc4\x83 \xc3\xaen 1992.'